**Besparelser og kvalitetssænkning: NEJ TAK !**

Medlemmerne af Egedal Lærerkreds forsamlet til generalforsamling torsdag 23. marts 2017 advarer politikerne i Egedal mod at fastholde planerne om de besparelser på 12,3 mio. kr. på folkeskolerne, som budgetforliget i efteråret 2016 indebærer.

Skolerne i Egedal har siden foråret 2014 lidt under en massiv lærerafgang, og skolerne har meget svært ved at rekruttere uddannede lærere til de ledige stillinger.

Mange års besparelser har betydet, at

* klassekvotienterne stiger
* støtten til inkluderede børn er faldende
* antallet af hold- og deletimer er faldende
* vedligeholdelsen, indvendig og udvendig, på skolerne er meget mangelfuld
* IT-maskinparken ikke er tilstrækkelig og opdateret
* lederne har store udfordringer med at få de lokale budgetter til at holde

En besparelse på 12,3 mio. kr. vil ikke ”effektivisere og kvalitetssikre” skoleområdet fremover, men vil betyde yderligere ”besparelser og kvalitetssænkning” af skoletilbuddet til børn og unge i Egedal.